GPX-problemer

Når man overfører cachebeskrivelser til en gps fra Garmin, sker overførslen i form af GPX-filer. Det går for det meste godt, men somme tider volder overførslen problemer.

Symptomer
Når noget er gået galt, viser det sig typisk ved et af disse symptomer:
 * Når man tænder for gps'en, arbejder den på at starte i et stykke tid, men den går i stå (den fryser) uden nogen sinde at blive klar til brug.
 * Når man forsøger at finde en cachebeskrivelse på gps'en, er den der tilsyneladende slet ikke. Ofte drejer det sig om rigtigt mange geocacher der mangler.

Typisk årsag
Denne type fejl hænger typisk sammen med at overførslen af GPX-filer til gps'en er gået galt. Det er ikke altid til at afgøre hvordan det er gået galt, men her er nogle mulige årsager:
 * Forbindelsen mellem computeren og gps'en er blevet afbrudt i utide. Det er en god ide altid at bruge den funktion på computeren der kaldes sikker fjernelse af ekstern disk, skub ud eller lignende.
 * En GPX-fil er blevet ødelagt under overførslen. Jo større GPX-filen er, jo større er risikoen.
 * Lageret på gps'en er løbet over.

Sådan løses problemet
I rigtigt mange tilfælde kan problemet løses ved følgende procedure:
 * 1) Tilslut gps'en til computeren igen.
 * 2) Fjern alle gpx-filer på gps'en i mappen Garmin/GPX (se også Mappestruktur).
 * 3) Brug skub ud-funktionen på computeren.
 * 4) Fjern gps'en fra computeren.
 * 5) Genstart gps'en - nu burde den lade være med at fryse og blive klar til brug uden cachebeskrivelser.
 * 6) Sluk gps'en.

Nu vil gps'en ofte være repareret, så nu kan vi lave en sædvanlig overførsel af GPX-filer:


 * 1) Tilslut gps'en til computeren.
 * 2) Overfør de ønskede GPX-filer.
 * 3) Brug skub ud-funktionen på computeren.
 * 4) Fjern gps'en fra computeren.
 * 5) Genstart gps'en - nu burde den bliver klar til brug.
 * 6) Tjek med stikprøve at cachebeskrivelserne er kommet rigtigt over.

Denne sidste procedure kan altid anbefales når man har overført GPX-filer. Det er surt først at opdage at gps'en ikke virker, når man står ude i marken med den.

Skulle alt andet gå galt kan man forsøge sig med en nulstilling til fabriksindstillinger. Dette kaldes også for "hard/master/factory reset".

Hvornår overfører man GPX-filer?

 * Når man bruger funktionen Send to GPS på en cachebeskrivelse, overføres der en GPX-fil med denne cachebeskrivelse og alle dens waypoints.
 * Når man har hentet en pocket query, kan man overføre to gpx-filer direkte til gps'en. Den ene indeholder cachebeskrivelser, mens den anden indeholder additional waypoints.
 * Når man har forberedt et udtræk fra GSAK, overføres udtrækket som GPX-filer.

Hvorfor skal jeg genstarte efter at have slettet filerne?
Gps'en opbevarer GPX-filerne i sit ydre lager, som også er det man kan se fra computeren, forklædt som en ekstern disk (eller en USB-nøgle). Den indlæser GPX-filerne til sit indre lager under opstart hvis der har været ændringer siden sidst. Det er en noget langsom procedure, så den springer det over hvis der ikke har været ændringer, hvorved senere genstarter går meget hurtigere. Ved at genstarte gps'en med alle GPX-filerne slettet, sikrer man at den bagefter læser alle de overførte filer ind fra det ydre lager til det indre lager næste gang den genstarter.

Hvad nu hvis det stadig ikke virker?
Hvis proceduren ovenfor ikke løste problemet, kan der være flere årsager:
 * En af GPX-filerne er forkert opbygget, korrupt eller ødelagt. Prøv med få filer ad gangen og se om du kan finde den dårlige. Eller få en ven til at prøve om GPX-filerne kan overføres korrekt til en anden gps.
 * GPX-filerne er for store eller indeholder for mange cachebeskrivelser til at gps'en kan håndtere dem.
 * Prøv evt. denne alternative hard/master reset.
 * Din gps er i uorden og skal repareres.

Hvilke modeller drejer det sig om?
Problemet kan opstå på alle modeller der bruger overførte GPX-filer. Det drejer sig (mindst) om Dakota, Oregon, Colorado, GPSMap 62, GPSMap 78, Montana og de nye eTrex (modellerne fra 2011).